ועדת החינוך, התרבות והספורט, כנסת 18, פרוטוקול מספר 36, 2009-06-29 12:00

זבולון אורלב: אני מתכבד לפתוח את ישיבת ועדת החינוך, התרבות והספורט בנושא הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010), התשס"ט-2009, פרק ל"ד, סעיף 265 – לימוד חובה, שעות לימוד.

יהודית גידלי: חבר הכנסת זחאלקה מצטרף אלינו.

יהודית גידלי: הוא מחליף את חבר הכנסת נחמן שי.

זבולון אורלב: אנחנו מקדמים בברכה את חבר הכנסת ג'מאל זחאלקה שהחליף את חבר הכנסת נחמן שי בוועדה.

זבולון אורלב: ברוך הבא.

זבולון אורלב: אני בטוח שנתברך בחברותך בוועדה.

זבולון אורלב: אני מבין שזאת לא פעם ראשונה שאתה חבר הוועדה.

ג'מאל זחאלקה: נכון.

זבולון אורלב: הכוונה לדחות לסירוגין את ביצוע החוק שאישר פיצול כיתות א'-ב' בלימודי ליבה.

זבולון אורלב: יש חוק שהיוזמת שלו היא חברת הכנסת רונית תירוש שבוודאי תיכנס לישיבה בשלב זה או אחר, ותוכנית ההתייעלות הכלכלית, בגלל לחצים תקציביים או מצוקות תקציביות, מציעה האוצר – וזה עבר בקריאה ראשונה – לבצע את החוק לסירוגין בשונה מהתוכנית המקורית.

זבולון אורלב: אתנו נמצא מנכ"ל משרד החינוך דוקטור שושני שאנחנו מקדמים אותו בברכה.

זבולון אורלב: הוא סיים עכשיו ישיבה מעייפת בוועדת הכספים ואני מקווה שנותרה לך אנרגיה גם עבור הוועדה שלנו.

שמשון שושני: אדוני היושב-ראש, חבר הכנסת זבולון אורלב, חברי הכנסת, אנחנו דנים בהצעת חוק ההתייעלות הכלכלית לתיקון חקיקה בחוק לימוד חובה, תיקון 28, שעניינו פיצול כיתות א' ו-ב' ללימוד מיומנויות היסוד.

שמשון שושני: מהו המצב החוקי כיום.

שמשון שושני: סעיף 12(ד) שנוסף לחוק לימוד חובה ותיקון 28 לחוק קובע כי תלמידים בכיתות א'-ב' ילמדו את מיומנויות היסוד בקבוצות בהן מספר התלמידים אינו עולה על עשרים תלמידים ויקבלו לצורך תגבור המיומנויות האלה עשר שעות לימוד נוספות.

שמשון שושני: חוק קובע פריסה בהדרגה, כך שבשנת הלימודים תשס"ט, שנת הלימודים הנוכחית שהסתיימה עכשיו, כיתות א' ילמדו חמש שעות שבועיות ממקצועות מיומנויות היסוד במסגרת הלימודים של קבוצות מצומצמות, בשנת הלימודים תש"ע, השנה שמתחילה ב-1 בספטמבר, החוק קובע שכיתות א' ילמדו עשר שעות שבועיות ובשנת הלימודים תשע"א ייושם החוק או תהיה תחילת יישום החוק גם בכיתות ב' כך שכיתות ב' ילמדו חמש שעות שבועיות ממקצועות מיומנויות היסוד במסגרת הלימודים המצומצמת, והחל משנת הלימודים תשע"ב, כיתות ב' ילמדו עשר שעות שבועיות ממקצועות היסוד.

שמשון שושני: זה המצב החוקי כפי שהוא קיים כיום בחוק.

שמשון שושני: אנחנו מבקשים לפרוס את החוק, לדחות את ביצוע החוק באופן חלקי ואנחנו מתייחסים בעיקר לגבי התוספת במעבר מחמש שעות שבועיות לעשר שעות שבועיות.

שמשון שושני: אנחנו מבקשים את הפריסה, הדחייה של הביצוע החלקי מהמעבר מחמש לעשר שעות כדלהלן: אם השנה – שנת הלימודים הנוכחית, תשס"ט - כיתות א' מקבלות חמש שעות שבועיות, אנחנו מציעים שכיתות א' תקבלנה גם בשנה הבאה, בשנת הלימודים תש"ע, חמש שעות שבועיות במקום עשר.

שמשון שושני: אני חוזר על ההצעה ואני מדגיש וחוזר ומדגיש שההצעה איננה ביטול החוק אלא ההצעה שלנו היא דחייה, ניסיון לדחות חלקית, או אנחנו מבקשים מוועדת החינוך שתאשר דחייה חלקית רק לגבי התוספת במעבר מחמש שעות שבועיות לעשר שעות שבועיות כדלקמן:

שמשון שושני: בשנת הלימודים תשס"ט קיבלו כיתות א' חמש שעות שבועיות.

שמשון שושני: כיתות ב' לא קיבלו בכלל.

רונית תירוש: לא היו צריכות לקבל.

שמשון שושני: לא היו צריכות.

שמשון שושני: הסברתי את המצב הקיים.

שמשון שושני: בשנת תש"ע, השנה שמתחילה ב-1 בספטמבר, אנחנו מציעים שכיתות א' תקבלנה חמש שעות שבועיות.

ג'מאל זחאלקה: כמו השנה.

שמשון שושני: כמו השנה, אבל במקום עשר שעות שהיו צריכות לקבל, יקבלו חמש שעות.

ג'מאל זחאלקה: לא תהיה תוספת.

שמשון שושני: כיתות ב' לא צריכות לקבל בתש"ע שום דבר.

שמשון שושני: בשנת תשע"א אנחנו מציעים שכיתות א' תקבלנה חמש שעות שבועיות וכיתות ב' תקבלנה חמש שעות שבועיות.

ג'מאל זחאלקה: כיתות ב' לא קיבלו קודם ועכשיו הן יקבלו.

זבולון אורלב: כלומר, יש תוספת של חמש שעות שבועיות ומייעדים להתחיל עם כיתות ב'.

שמשון שושני: בשנת תשע"ב אנחנו מציעים לוועדה שכיתות א' תקבלנה חמש שעות וכיתות ב' תמשכנה לקבל חמש שעות שבועיות במקום עשר שעות שהיו צריכות לקבל.

שמשון שושני: בשנת תשע"ג אנחנו מציעים שכיתות א' תקבלנה עשר שעות שבועיות וכיתות ב' תקבלנה חמש שעות שבועיות.

זבולון אורלב: כלומר, יש תוספת של חמש שעות לכיתות א'.

שמשון שושני: בשנת תשע"ד אנחנו מציעים שכיתות - כמו בשנת תשע"ג – א' תקבלנה עשר שעות שבועיות וכיתות ב' תקבלנה חמש שעות שבועיות.

רונית תירוש: בלי תוספת.

שמשון שושני: אין תוספת.

שמשון שושני: בשנת תשע"ה, הצעתנו אומרת עשר שעות ועשר שעות.

שמשון שושני: עשר שעות שבועיות כיתות א' ועשר שעות שבועיות כיתות ב'.

שמשון שושני: הנימוקים שלנו לבקשת הדחייה ליישום החלקי-הדרגתי של החוק, גם בעקבות יישום רפורמת אופק חדש, בה ניתנה תוספת שעות למערכת החינוך היסודית, כדי ללמד בקבוצות יותר קטנות וטיפול פרטני שאינו עולה על חמישה תלמידים.

שמשון שושני: כמו כן התקבלו החלטות ממשלה שמספרן 4016 ו-4275 שעניינן – וגם כרגע הבג"ץ קבע – צמצום מספר התלמידים בכיתות ואנחנו משקיעים בעניין הזה גם סכומי כסף החל משנת הלימודים היוצאת.

זבולון אורלב: כמו בהצעת החוק הקודמת של חוק לימוד חובה בכיתות י"א ו-י"ב, קיימנו הידברות עם חברת הכנסת רונית תירוש, יוזמת החוק, יחד עם משרד החינוך ויחד עם משרד האוצר.

זבולון אורלב: כמו שהיה לנו שם, יש שתי אפשרויות כאשר אפשרות אחת היא שנגיע לאיזושהי הבנה שלדעתי יכולה לפתור 90 אחוזים מהבעיה, ואפשרות שניה היא שנישאר במחלוקת ונעשה גיוס של הקואליציה ונצביע על חוק ההסדרים כפי שהוא אני שמח שבמה שקשור בחוק לימוד חובה י"א ו-י"ב הצלחנו להגיע להבנה גם עם האופוזיציה הראשית, סיעת קדימה, ושם הצבענו פה אחד על התיקון שהניח פחות או יותר את דעתנו בנסיבות הקיימות.

זבולון אורלב: אני אומר לחברת הכנסת רונית תירוש, את קיבלת מדליה איציק את המינוי של האופוזיציה כאן בוועדת החינוך, והשאלה היא האם אנחנו רוצים בכל מקרה להגיע להסתייגויות ולהצבעות או שאנחנו מוכנים איכשהו להסתדר.

זבולון אורלב: אני אומר לך מה נקודת המוצא.

זבולון אורלב: נקודת המוצא היא תקציב 2009 ו-2010.

זבולון אורלב: בתקציב 2009 ו-2010 מציעה הממשלה שבשנת תש"ע יימשכו חמש השעות שניתנו בתשס"ט בכיתות א' ולא תינתן תוספת, ובשנת תשע"א תינתן תוספת על פי החוק המקורי.

זבולון אורלב: בשתי שנות התקציב האלה, מבחינתנו אי אפשר לשנות דבר כי זה בניין מודולרי ואם משנים משהו, אנחנו צריכים לומר לשר החינוך איפה אנחנו רוצים לקצץ.

זבולון אורלב: כלומר, אם אנחנו מתעקשים שגם בתש"ע תהיה תוספת, מהאוצר לא נראה אגורה, ואז יבואו כמו בחוקים אחרים אל משרד החינוך ויאמרו לו לקצץ במקום אחר.

זבולון אורלב: זה דבר ששנינו הגענו למסקנה שהוא בלתי אפשרי מבחינתי.

זבולון אורלב: אני לא רואה מה אני יכול היום לומר לשר החינוך, היכן לקצץ במקום אחר.

זבולון אורלב: מה, נוריד עוד כמה בתי ספר מאופק כדי לממן את זה?

זבולון אורלב: זה דבר בלתי מתקבל על הדעת.

זבולון אורלב: לכן את תש"ע ו-תשע"א להשאיר במתכונת של חוק ההסדרים.

רונית תירוש: כאשר יש תוספת לכיתות ב'.

זבולון אורלב: בתשע"א יש תוספת.

זבולון אורלב: אגב, אם התוספות הולכות ל-א' או ל-ב', אני הייתי נותן למשרד החינוך חופש להחליט, אם הם רוצים להוסיף ל-א' או ל-ב', ותכף נשאל את המנכ"ל או אם הוא רוצה להתייעץ עם מומחי משרדו.

זבולון אורלב: אנחנו צריכים לדאוג שתהיה תוספת כל שנה של חמש שעות.

זבולון אורלב: אם זה הולך ל-א' או ל-ב', לפי דעתי, אני אשמע מה אומר משרד החינוך ונשמע את הנימוקים.

זבולון אורלב: מה שהם יגידו, נעשה.

זבולון אורלב: אין לי כאן עמדה מקצועית בסוגיה הזאת.

זבולון אורלב: תכף נראה אם הדבר הזה הולך, ואני לא בטוח שהוא הולך אבל כרגע אני מציע הצעה שאין לי ביטחון שהיא הולכת אבל אני אומר שאם הולכים עליה, הולכים עליה כולנו.

זבולון אורלב: אמרנו שאנחנו קואליציה של החינוך ולא קואליציה ואופוזיציה.

זבולון אורלב: השאלה אם אפשר שמשנת תשע"ב כל שנה תוספת של חמש שעות.

זבולון אורלב: בעצם משנת תשע"א, תשע"ב, תשע"ג – תוספת כל שנה של שלוש שעות.

זבולון אורלב: ואז במקום לסיים ב-תשע"ה, מסיימים ב-תשע"ג.

זבולון אורלב: אני מוכן להיכנס, ותסלחו לי על הביטוי, למאבק ולדיון על הדבר הזה אבל אני לא אהיה דון קישוט ושוטה של הכפר שאני אכנס לכזה מאבק ובסוף הסתדרות המורים תהיה נגדנו, והאופוזיציה תהיה נגדנו.

זבולון אורלב: אם נגדנו, אז בואו נלך כבר על כל הקופה.

זבולון אורלב: אני בעד זה שנהיה קואליציה של החינוך, קואליציה אחראית ונקבל את מה שאפשר.

זבולון אורלב: אני שוב אומר לך, עוד אין לי את זה בכיס.

זבולון אורלב: המנכ"ל מציג את עמדת הממשלה שהיא עמדה שונה ממה שאני כרגע מציע, אבל אני חושב שאם נתאחד כולנו בישיבה הזאת עד אחד, יכול להיות שזה יצא.

זבולון אורלב: יכול להיות אם לא נשיג את זה, אני אצביע אתכם.

זבולון אורלב: אגב, היום בחוק הסדרים אחר אני הצבעתי עם האופוזיציה, חוק צער בעלי חיים.

זבולון אורלב: הודענו למשרד החקלאות ולמשרד האוצר שאנחנו נותנים להם 48 שעות.

זבולון אורלב: אמרנו להם שנצביע נגד וזה חבל כי אנחנו לא רוצים להצביע נגד הממשלה.

זבולון אורלב: אני אומר את הדברים גם לחבריי מהסיעות האחרות האופוזיציוניות.

זבולון אורלב: לא נתחלק כאן לטובים ורעים.

זבולון אורלב: אם נהיה רעים, בואו נהיה כולנו רעים, אבל אם נהיה טובים, בואו נהיה כולנו טובים.

זבולון אורלב: זאת גם מחאה לגבי ההסתייגויות שהגשתם ל-י"א-י"ב, ואני אומר את זה לחבר הכנסת ג'מאל זחאלקה.

זבולון אורלב: אני חושב שזה לא היה פייר שהגשתם הסתייגות על י"א-י"ב.

זבולון אורלב: הכוח שלנו ללחוץ הוא לומר שיש הסכמות.

ג'מאל זחאלקה: אני לא הייתי חלק מההסכמות.

זבולון אורלב: אני רוצה שתהיה חלק מההסכמה.

זבולון אורלב: תדברו ביניכם, אתם אופוזיציה.

זבולון אורלב: אני לא יכול לדבר מול ארבע אופוזיציות.

זבולון אורלב: תדברו ביניכם.

זבולון אורלב: אני יכול לעשות הפסקה ותדברו ביניכם.

זבולון אורלב: יש לנו שתי אפשרויות ואני אומר לך שעשר הסתייגויות נגיש.

ג'מאל זחאלקה: אני יכול להצביע נגד האופוזיציה?

זבולון אורלב: מספיק שתימנע.

זבולון אורלב: זה לא נעים לי, אני בכל זאת עושה מאבק והמאבק על י"א-י"ב היה קשה מאוד כי שם משרד החינוך כן משך.

זבולון אורלב: הוא תכנן לשלם 7 אחוזים גידול ואנחנו הגדלנו אותו ל-10 אחוזים והוא לא יודע מאיפה הוא לוקח את המיליונים האלה.

זבולון אורלב: אותו דבר גם בשנה הבאה.

זבולון אורלב: שם אנסנו את משרד החינוך ואני שמח ומברך את שר החינוך ואת מנכ"ל משרד החינוך על שנענו לפנייתנו, הבינו את העניין והלכו אתנו.

זבולון אורלב: כאן אין לנו שום בקשות.

זבולון אורלב: הכל אנחנו נטיל על האוצר.

זבולון אורלב: אמרתי שאנחנו בהידברות, לא זרקו אותי מכל המדרגות, אבל צריך לדעת איפה אנחנו עומדים, איפה הסתדרות המורים.

זבולון אורלב: ההצעה שלי עומדת שלא נשנה עכשיו את תש"ע.

זבולון אורלב: יש חמש שעות שניתנו לכיתה א' והם ימשיכו.

זבולון אורלב: כיתה ב' לא הייתה צריכה לקבל.

זבולון אורלב: משנת תשע"א, הכל כסדרו.

זבולון אורלב: כל שנה תוספת – בחוק – של חמש שעות ואז פתרנו את הנושא\

זבולון אורלב: במקום מה שהם מציעים למשוך את זה עד תשע"ה, עם כל מיני קפיצות כי אין קפיצות אלא הכל הולך כסדרו.

ג'מאל זחאלקה: אתה מציע שבתשע"א תהיה תוספת של חמש שעות.

זבולון אורלב: בשנת תשע"ב חמש שעות, בשנת תשע"ג חמש שעות ונגמר.

זבולון אורלב: אתה צריך לתת ארבע פעמים חמש שעות.

זבולון אורלב: פעם אחת כבר קיבלו בשנת תשס"ט, פעם שנייה בתש"ע, פעם שלישית בתשע"א ופעם רביעית בתשע"ג.

ג'מאל זחאלקה: חמש שעות לכיתה א'.

זבולון אורלב: לא חשוב, או לכיתה א' או לכיתה ב'.

זבולון אורלב: מה שאני מציע זה במקום שתי ההפסקות שהם רצו לעשות.

זבולון אורלב: בחוק שמונח לפנינו יש שתי הפסקות כאשר הפסקה אחת היא בשנת תשע"ב והפסקה אחת היא בשנת תשע"ד.

ג'מאל זחאלקה: כלומר, אתה מקצר את ההצעה של האוצר בשנתיים.

רונית תירוש: יוצר רצף.

זבולון אורלב: כן, ומאריך את החוק המקורי בשנה אחת.

זבולון אורלב: בחוק המקורי היינו צריכים לסיים בשנת תשע"ב אבל אנחנו נסיים בשנת תשע"ג.

רונית תירוש: פשרה הוגנת.

ג'מאל זחאלקה: בסדר.

ג'מאל זחאלקה: אתה רואה, אנחנו מוכנים להתפשר.

זבולון אורלב: אגב, אם נגיע להצבעות, ההצבעות לא תהיה היום.

זבולון אורלב: אני אכין את הקואליציה, אבל אני לא רוצה.

זבולון אורלב: כולנו קואליציה של החינוך.

רונית תירוש: זה נכון.

זבולון אורלב: כל החוקים עד היום ברוך השם העברנו בהסכמה וכך ננהג.

יוסי וסרמן: אדוני היושב-ראש, אני רוצה להודות לך ולברך אותך על היוזמה.

זבולון אורלב: אין לי אותה עדיין.

יוסי וסרמן: אני מברך אותך ראשית על האמירה שאתה מנסה להוביל כאן, שבנושאי חינוך כולם חושבים ופועלים יחדיו כי החינוך הוא מעל לכל שיקול אחר ותחומים אחרים.

יוסי וסרמן: הנושאים של כיתות א' ו-ב', כל המאפיין את כיתות א' ו-ב' זה למעשה יסוד היסודות של מערכת החינוך.

יוסי וסרמן: אם אנחנו מודעים למאפיינים ולבעיות של ילד בכיתות היסוד, בכיתות א' ו-ב', יתכן מאוד שאנחנו מצילים אותו, כמעט בטוח שמצילים אותו וכמעט בטוח שבעתיד לא יהיה לילד ולמדינה, ולכולנו, בעיות שיהיה לנו קשה להתמודד איתן.

יוסי וסרמן: ההצעה הזאת שהוצעה עכשיו היא הצעה שאפשר לחיות אתה.

יוסי וסרמן: כמובן שהיינו שמחים אילו היה מתקיים על פי התוכנית שהוצעה בזמנו על ידי חברת הכנסת תירוש אבל אנחנו יכולים לחיות עם התכנית הזאת.

יוסי וסרמן: אני רוצה לומר לך שאנחנו בטוחים שמשרד החינוך בראשות השר והמנהל הכללי דוקטור שמשון שושני עושים מאמצים רבים מאוד למען מערכת החינוך.

יוסי וסרמן: אנחנו בהחלט שותפים אתם לכל מה שיהיה צורך, על מנת שמערכת החינוך של מדינת ישראל תהיה מערכת חינוך ראויה , תשודרג ככל האפשר, ויגיעו אליה טובי האנשים של מדינת ישראל על מנת להיות מורים ומחנכים שלה.

יוסי וסרמן: ההצעה הזאת שאתה הצעת, נראית לנו סבירה.

זבולון אורלב: יש לכם עמדה ביחס לשאלה האם התוספות יינתנו כך שקודם נסיים את כיתות א' ורק אז אם נתחיל עם כיתות ב'?

זבולון אורלב: או לעשות דירוג ביניהם?

יוסי וסרמן: לדעתי יש להניח את בראש וראשונה על כיתות א'.

זבולון אורלב: כלומר, הייתם רוצים שקודם ישלימו את עשר השעות לכיתות א'.

יוסי וסרמן: לדעתי כן.

יוסי וסרמן: הילדים באים מגן הילדים והם באים למסגרת חדשה ויש צורך לשים דגש מיוחד על כיתות א'.

יוסי וסרמן: כך נראה לי למרות שטרם העמקתי חשוב.

יוסי וסרמן: נראה לי כשאלה ותשובה שכך כדאי לפעול.

רונית תירוש: לא נעים לי שלא דיברתי בכלל.

רונית תירוש: עשית לי את כל העבודה וטוב שכך, אבל אני רוצה לחזק את שתי הנקודות.

רונית תירוש: ראשית, יש כאן איזה מינימום.

רונית תירוש: אני הלכתי על חבל מאוד דק והלכנו על מינימום נדרש.

רונית תירוש: דהיינו, משליש השעות השבועיות של התלמיד, שברובן בכיתות הנמוכות סביב בסיסי הקריאה, הכתיבה והחשבון.

רונית תירוש: אני חושבת ששליש זאת מסה קריטית במינימום.

רונית תירוש: לכן כל פיצול הוא לא טוב.

רונית תירוש: לכן אני גם מצדיקה את זה שבואו נסיים שם את המסה בכיתה א'.

רונית תירוש: אין טעם שניתן קצת מכל דבר כי לא הרווחנו כלום.

רונית תירוש: כל אנשי המקצוע מסכימים שהצעת החוק הזאת היא מאוד מקצועית בראייה שלה.

רונית תירוש: ולכן המקום לפשרות כאן בגדר תפסת מרובה לא תפסת, או תפסת פחות מדי לא תפסת כלום.

רונית תירוש: עדיף כבר לא להתחיל, אבל ברגע מתחילים צריך לעשות את זה בדיוק בתכנית וצריכה להיות איזושהי חשיבה – וגם במקור הצעת החוק מדברת על לסיים עם כיתות א' ואז להתחיל עם כיתות ב', שזה ההמשך של אותן כיתות.

רונית תירוש: אני בהחלט מחזקת את דברי מזכיר הסתדרות המורים וכמובן את ההמלצה וההצעה של יושב-ראש הוועדה.

ג'מאל זחאלקה: כבוד היושב-ראש, לעתים נדירות אני מצטרף להצעות כאלה, אם כי יש להדגיש שברוב המקרים – אנחנו עכשיו בדיוני תקציב ולכן הנושא רגיש – צודק חבר הכנסת אורלב ואכן בוועדת החינוך אנחנו קואליציה של החינוך.

ג'מאל זחאלקה: אני זוכר שבקדנציה שעברה כמעט לא היו הצבעות בוועדה ואם היו, זה נדיר מאוד, והצלחנו להגיע לפשרות בינינו ולקדם את נושא החינוך.

ג'מאל זחאלקה: אני בדעה שאת תוכניות הליבה בלימודים צריך לחזק.

ג'מאל זחאלקה: אכן זה מסר כללי בכל מערכת החינוך.

ג'מאל זחאלקה: אני חושב שהחולשה העיקרית היום של מערכת החינוך היא דווקא בתחומי הליבה, במיומנויות של שפה, מדעים, שפת אם, ובלי זה אי אפשר.

ג'מאל זחאלקה: לכן אני רוצה גם להעביר מסר למנכ"ל.

ג'מאל זחאלקה: אני הבנתי שזאת גם התכנית שלו.

ג'מאל זחאלקה: אני חושב שההסתמכות על חיזוק מעמד המורה מצד אחד ובתחום הזה יש הרבה מה לעשות.

ג'מאל זחאלקה: יש גם דברים אחרים שנעלה אותם בוועדת החינוך במשך הזמן.

ג'מאל זחאלקה: יש דברים מאוד חשובים במערכת החינוך לחיזוק מעמד המורה.

ג'מאל זחאלקה: בדגש על תוכניות ליבה, צריך רק את הצלע השלישית וזה עניין הרגישות החברתית וטיפול בפערים בחינוך.

ג'מאל זחאלקה: שלושת העניינים האלה צריכים להיות מטופלים בצורה הנאותה.

זבולון אורלב: יש לך עמדה ביחס לכיתות א'-ב'?

זבולון אורלב: כלומר, קודם להשלים את כיתות א' ואז ללכת לכיתות ב'?

ג'מאל זחאלקה: אני חושב שזה עניין מקצועי.

ג'מאל זחאלקה: הילד מתחיל בכיתה א' וממשיך בכיתה ב'.

זבולון אורלב: אתה מקבל שזה בידי משרד החינוך להחליט החלטה מקצועית בעניין.

ג'מאל זחאלקה: כן.

זבולון אורלב: המנכ"ל צריך לומר לנו מה דעתו, כי אנחנו צריכים להחליט ולנסח.

גד דיעי: הייתי מנהל בית ספר במשך שנים והיו לי שלוש כיתות גן, שלוש כיתות א', חטיבה צעירה.

גד דיעי: היו לי כ-100 תלמידים בכיתות גן.

גד דיעי: תמיד עשינו את המבחן הראשוני בקליטה של גילאי 5, גן חובה.

גד דיעי: כבר אתה רואה פער לא קטן בין משפחות שהייתה להן אפשרות לשלם עבור הילד בגיל טרום חובה, גילאי שלוש וארבע, והם באים עם מיומנות והרגלים ויודעים להחזיק את העיפרון ואולי לכתוב את השם שלהם, לבין אלה שלא היו בגילאי שלוש וארבע ועדיין אין להם שום בסיס.

גד דיעי: בכיתה א', אם לא משקיעים את כל המאמצים, לצמצם את הפערים, כבר מכיתה א' עד לחטיבת הביניים, כבר מכיתה ב' הפער יימשך.

גד דיעי: אני מקבל את ההצעה אבל להתבסס יותר ולתת יותר לכיתה א' כי עד כמה שאתה מצמצם יותר בכיתה א', יהיה קל יותר המשך הלימודים.

ג'מאל זחאלקה: המנכ"ל הנוכחי, לפני 15 שנים הציע להתחיל ללמד ילדים גם בגיל ארבע.

ג'מאל זחאלקה: אני לא יודע אם הוא עדיין מחזיק בדעה הזאת.

ג'מאל זחאלקה: שמעתי אותו אומר את הדברים לפני 15 שנים

זבולון אורלב: אני בא מהחינוך העל יסודי ולא מהחינוך היסודי, אבל הרציונל של החוק, כפי שהציגה אותו חברת הכנסת תירוש, אני חושב שהוא רציונל נכון.

זבולון אורלב: גם אני אמרתי בדבריי שאני חושב שהמנכ"ל, כראש המערכת המקצועית, הוא צריך להכריע ואני אקבל את דעתו בעניין הזה, האם קודם להשלים את עשר השעות לכיתה א' ורק אחרי כן להתחיל עם כיתות ב', או אחרי חמש שעות של א' לתת חמש שעות של ב', ואז להתקדם.

זבולון אורלב: אגב, כל אחד מאתנו שלמד במסלול להכשרת מורים יודע את מה שלומדים כבר בשנה הראשונה, שהתהליך החינוכי הוא לא מודולרי אלא ליניארי.

זבולון אורלב: כלומר, זה לא כך שאם החסרת משהו בכיתה א' או ב', אתה יכול לשכוח מזה ובכיתות ז'-ח' או בכיתה י' אתה יכול להשלים את זה.

זבולון אורלב: לא.

זבולון אורלב: אם החסרת פרק בהבנת הנקרא בכיתות א'-ב', זה לא ניתן יותר להשלמה.

זבולון אורלב: כמעט לא ניתן להשלמה וזה מחבל לך בהמשך.

זבולון אורלב: לכן מיומנויות היסוד הן כל כך קריטיות.

זבולון אורלב: מי שלא יודע את לוח הכפל, לא מגלים את זה עד הבגרות.

זבולון אורלב: לכן הדגש הזה של לימודי הליבה הוא חוק נכון והוא גם זכה לתמיכה רחבה מאוד והוא דבר חשוב.

זבולון אורלב: אגב, מישהו הזכיר כאן את השעות הפרטניות שגם הן חשובות, אבל הן לא עונות בדיוק על אותה בעיה.

זבולון אורלב: בשיחה שלי עם שר החינוך, כאשר דיברנו על האפשרויות האלה, באמת עמדנו על העניין הזה שהשעות הפרטניות הן לא במקום.

זבולון אורלב: זה לימוד איכותי מסודר של מיומנויות היסוד, של הבנת הנקרא, קריאה, כתיבה, חשבון שככל שיינתנו בקבוצות קטנות יותר, כך הסיכוי למצוא כשלים בשנים מאוחרות יותר פוחת והולך.

סמי עטר: אדוני היושב-ראש, כמייצג את האיגוד וגם את מערכת החינוך באזור, כל הישוב עוד לא נכנס לאופק חדש ואני מוכרח לומר שבמציאות בשטח, בעובדה שבתי הספר קיבלו את התוספת לכיתות א', היא הייתה מאוד משמעותית וראינו את זה ברצף וראינו גם בשביעות הרצון, הן של המורים והן של התושבים.

סמי עטר: ההחלטה על רצף של שלוש שנים היא החלטה מאוד נכונה כי היא גם מאפשרת את הרצף הזה בהתארגנות ובקליטת אותם ילדים בגיל הרך.

זבולון אורלב: יוני רגב, משרד האוצר, אתה מוכן להגיב להצעה שלי?

זבולון אורלב: אתם מוכנים לקבל את ההצעה הזאת?

יונתן רגב: כפי שאמר מנכ"ל משרד החינוך, הסיבה העיקרית להצעת הדחייה היא כלכלית.

יונתן רגב: כלומר, ודאי מכירים בצורך וכדומה, אבל מדובר בסדר עדיפויות ומחויבויות אחרות של משרד החינוך.

יונתן רגב: חשוב שתדעו שכל חמש שעות כאלה, העלות היא של כ-100 מיליון שקלים, כ-96 מיליון שקלים במחירים היום, ולכן פריצה של תקציבי 2009-2010, המשמעות שלה היא תוספת של 96 שקלים לתקציב.

יונתן רגב: בהצעת התקציב של 2009-2010 כרגע יש את חמש השעות הראשונות שיתחילו בתשס"ט, שזה כ-96 מיליון שקלים, ויש את החלק היחסי של שנת תשע"א, עוד חמש שעות, לפי ההחלטה שתתקבל אם יהיו אלה כיתות א' או ב'.

רונית תירוש: אני כופרת בנתונים.

רונית תירוש: ישבתי וחישבתי את מספר כיתות א' בארץ והכפלתי ב-5,000 שקלים לשעה שנתית והגעתי למה שהגעתי.

רונית תירוש: בסך הכל זה 320 מיליון שקלים.

יונתן רגב: מספר התלמידים בכיתות א' בשנת הלימודים תשס"ט היה 115 אלף.

זבולון אורלב: הצעה לסדר.

זבולון אורלב: אני אתן לכם את חדרי לאחר מכן ותדונו בנתונים.

יונתן רגב: אני אדגיש שהנתונים הם לא של האוצר אלא של משרד החינוך.

יונתן רגב: כלומר, אם זה פחות, אני כאוצר אומר שיש חסכון בתקציב החינוך.

יונתן רגב: הנתונים מתואמים עם משה שגיא ממשרד החינוך.

יונתן רגב: בשנת הלימודים תשס"ט היו 4,213 כיתות ובשנת תש"ע צפויות להיות 4,280 כיתות.

יונתן רגב: אם תעשו את המכפלות, מדובר ב-19,268 שעות לימוד לפי 4,671 שקלים.

זבולון אורלב: כ-100 מיליון.

יונתן רגב: אמת.

יונתן רגב: בשנת תשס"ט חשבנו שזה כ-90 מיליון, אבל עכשיו אנחנו עושים את התיקון.

זבולון אורלב: הואיל וההצעה שלי מבוססת על כך שלא פורצים את מסגרת 2009-2010?

רונית תירוש: למי ניתנה הנבואה?

רונית תירוש: הוא אומר שאתה מתחיל להתערב בתקציב 2011-2012-2013 ו-2014.

זבולון אורלב: לא, אני לא אומר שום דבר.

רונית תירוש: אני אומרת.

זבולון אורלב: אל תרגיזי אותו עכשיו.

רונית תירוש: הוא לא הבין אותך.

רונית תירוש: אנחנו לא נוגעים במסגרת תקציב של המדינה ב-2009-2010.

יונתן רגב: הבנתי לחלוטין.

זבולון אורלב: הוא הבין אותי מצוין.

יונתן רגב: הבנתי במה מדובר.

יונתן רגב: היות שההצעה לא מדברת על הפריצה, לנו יותר קל להסכים לה כל עוד משרד החינוך לא יתנגד.

זבולון אורלב: האם מנכ"ל משרד החינוך, לאור הודעת משרד האוצר, מסכים להצעתי?

שמשון שושני: ברור שאני מסכים להצעתך.

שמשון שושני: אני אמרתי שרציתי לומר עוד דבר שלא אמרתי, אבל זה היה להיכנס לתחשיבים אבל ויתרתי על העניין הזה כי ידעתי בדיוק מה התחשיבים מעוררים.

שמשון שושני: אני מסכים ואני רוצה לומר כבר לגבי כיתות א'-ב'.

שמשון שושני: היות שאני לא בטוח בשום דבר בחינוך, היכן צריך להוסיף א' או ב', מקובלת עלי השקפתה המקצועית של חברת הכנסת רונית תירוש ונעשה כדבריה.

זבולון אורלב: בסדר גמור.

זבולון אורלב: קודם גומרים כיתות א' ואחר כך עוברים לכיתות ב'.

זבולון אורלב: אני רוצה להעלות להצבעה להכנה לקריאה שנייה ושלישית.

זבולון אורלב: אנחנו נעביר את החוק.

זבולון אורלב: אנחנו נתקן את חוק לימוד חובה, תיקון מספר 28, באופן הבא: בשנת תש"ע יימשכו חמש השעות של כיתה א' שניתנו בתשס"ט.

זבולון אורלב: בתשע"א יתווספו חמש שעות לכיתות א'.

זבולון אורלב: בשנת תשע"ב יתווספו חמש שעות לכיתה ב' ובשנת תשע"ג יתווספו חמש שעות לכיתה ב'.

זבולון אורלב: דהיינו, בסוף שנת תשע"א מושלמות עשר שעות של כיתה א', ובשנת תשע"ג מושלמות עשר שעות של כיתה ב'.

זבולון אורלב: אני מעלה את ההצעה להצבעה וברוח זאת מירב ישראלי תנסח את החוק.

זבולון אורלב: ה צ ב ע ה אושר פה אחד

מירב ישראלי: יש לנו הסתייגויות.

מירב ישראלי: אנחנו צריכים לדון בהן.

זבולון אורלב: אני לא רוצה לדון בהסתייגויות בהיעדר המגישים.

רונית תירוש: אם יש לך הסתייגות של קדימה, אני מוותרת.

זבולון אורלב: את ההסתייגויות של קדימה תורידי.

ג'מאל זחאלקה: גם ההסתייגויות של בל"ד וגם של חד"ש וגם של רע"ם-תע"ל.

מירב ישראלי: מה שנשאר זאת ההסתייגות של מרצ.

מירב ישראלי: הם מבקשים למחוק את הסעיף.

זבולון אורלב: אנחנו מצביעים על ההסתייגות של מרצ.

זבולון אורלב: ה צ ב ע ה ההסתייגות לא התקבלה